Hoewel daar dus nie sprake kon wees van ’n koalisie tussen Havenga en die VP of die nuutgestigte LP nie, is dit tog duidelik dat Pratt bewus was van die verdere swaai na regs wat verwag kon word as Strydom en nie Havenga nie vir Malan sou opvolg. Wat hom waarskynlik die meeste bedruk het, was dat Strydom ook die Britse Gemenebes van State wou verlaat – iets wat sekerlik teen die grein van baie Engelssprekende Suid-Afrikaners was.
Tussendeur het Patty vir Pratt probeer oorreed om Europa toe te emigreer.73 Waarskynlik het sy gehoop dat ’n ander omgewing ’n positiewe uitwerking op sy toestand sou hê. Sy het hom selfs probeer oorreed om ’n Katoliek te word en het hom omgepraat om ’n pelgrimsreis na Lourdes te onderneem. Lourdes is een van die heiligste plekke vir Katolieke, veral vir mense wat hoop om genesing te vind van ongeneeslike kwale indien hulle in aanraking sou kom met die helende water van die fontein in nabygeleë grotte waar Moeder Maria in 1858 aan die Heilige Bernadette verskyn het. Die idee het Pratt blykbaar nie aangestaan nie. Hy het verkies om eerder na ’n stiergeveg te gaan kyk.74
Na sy ontslag het Pratt ’n uitval gehad met sy neef saam met wie hy in ’n besigheid was, en hom aangerand. Sy neef het nie ’n kriminele klag teen hom gelê nie – waarskynlik om die familie die skande te spaar.78 Pratt was taamlik arrogant en aanmatigend teenoor sy neef en het hom by tye sommer lukraak uit die firma ontslaan.
Ten spyte van al die aanduidings dat Pratt nie meer in staat was om sy privaatlewe en besigheid behoorlik te hanteer nie, het sy suster, namens wie hy ook die Arthur Pratt Trustfonds bestuur het, geweier om dr. Chesler se raad te volg. Daarop het Chesler hulle meegedeel dat hy nie bereid is om verder die verantwoordelikheid vir Pratt as sy pasiënt te dra nie. Hy het gevra dat Pratt in die toekoms deur ’n ander psigiater behandel moet word.79
Pratt se buurman in die Magaliesberg het vertel dat hy tevergeefs probeer het om sy familie oor te haal om terug te keer Suid-Afrika toe.81 Pratt sou later in sy rede van die beskuldigdebank vertel dat hy Suid-Afrika nooit sou kon verlaat nie, omdat sy hele lewe hier was. Hy het selfs die plaas Old Sillery in Constantia gekoop met die hoop dat Patty bereid sou wees om in die Kaap te kom bly. Dit was blykbaar afgespreek dat Patty en die kinders hom oor die somervakansie sou kom besoek. Net voordat die skip in Desember 1958 sou vertrek, het sy egter ’n telegram gestuur waarin sy hom meedeel dat sy nie meer kom nie.82 Oënskynlik het vertwyfeling daaroor dat sy nie meer kom nie, weer Pratt se stresvlakke opgejaag. Terwyl hy in die Kaap op pad was na sy vriend dr. Lee, het hy ’n “aura” gekry – die aankondiging dat ’n epileptiese aanval in aantog was, maar kon gelukkig nog betyds van die pad aftrek.
Teen die einde van Januarie 1960, voordat hy terug is Suid-Afrika toe, het Pratt ’n nuwe testament, wat ook sy laaste sou wees, laat opstel. Bo aan die testament gee hy sy adres aan as die Auberge de Kieviet, ’n stylvolle hotel in Wassenaar, net noord van Den Haag. Dit is deur die notaris Van Nes in Woerden beklink. Net soos sy pa het hy ook nie sy vrou direk laat erf nie.85 Indien hy te sterwe sou kom, moes onderhoud aan Patty uit die trustfonds, wat vir die kinders administreer moes word tot hulle mondig was, betaal word. Daarna sou die kinders verplig wees om onderhoud aan haar te betaal.86